จีนทุบหุ้นบ้านปูระวังผาแดงฯตัวต่อไป
จีนออกมาตรการลดความร้อนแรงเศรษฐกิจ ทุบราคาสินค้าโภคภัณฑ์ร่วง บ้านปูเจ็บหนักถูกคุมราคาขายถ่านหิน ระวังผาแดงเดี้ยง
30 มิ.ย. 2553

จีนออกมาตรการลดความร้อนแรงเศรษฐกิจ ทุบราคาสินค้าโภคภัณฑ์ร่วง บ้านปูเจ็บหนักถูกคุมราคาขายถ่านหิน ระวังผาแดงเดี้ยง
ในช่วงนี้รัฐบาลจีนได้ออกนโยบายต่อเนื่องเพื่อชะลอการเติบโตของเศรษฐกิจเริ่มตั้งแต่การเปลี่ยนนโยบายค่าเงินหยวนให้เคลื่อนไหวอย่างค่อยเป็นค่อยไป นโยบายไม่จ่ายภาษีคืนให้กับการส่งออกสินค้าหลายตัวเช่นเหล็ก และล่าสุดได้ออกมาตรการควบคุมราคาถ่านหินในประเทศ โดยจะกำหนดราคาเพดานสูงสุด (ซิลลิง) ซึ่งส่งผลกระทบต่อผู้ผลิตและจำหน่ายถ่านหินในจีน โดยเฉพาะบริษัทบ้านปู (BANPU) ทำให้ราคาหุ้น BANPU ทรุดลง 14 บาทหรือ 2.27% ปิดที่ 604 บาท ท่ามกลางมูลค่าการซื้อขายสูงสุดของวัน 1,510 ล้านบาท 
นักวิเคราะห์บริษัทหลักทรัพย์เอเซียพลัส กล่าวว่า บ้านปูลงทุนธุรกิจถ่านหินในจีน 2 แห่งมีกำลังการผลิตรวม 3.2 ล้านตัน หรือ12.3% ของทั้งบริษัท มาตรการนี้จะทำให้ราคาหุ้นบ้านปูมีโอกาสอ่อนตัวลง และจะหลุดลงไปตํ่ากว่า 600 บาทอีกครั้ง ดังนั้นนักลงทุนระยะกลางและยาวรอไปซื้อเมื่อราคาหุ้นอ่อนตัวลง
อย่างไรก็ตาม มาตรการครั้งนี้จะกระทบต่อประมาณการกำไรของ BANPU ไม่มากนัก ซึ่งกำไรของบ้านปูจากประเทศจีนคิดเป็นเพียง 10% ของกำไรทั้งหมด
ในสมมติฐานของเอเซียพลัส ได้ใช้ราคาถ่านหินที่ค่อนข้างระมัดระวังคือเฉลี่ย 75 เหรียญสหรัฐต่อตันในปีนี้ และ 80 เหรียญสหรัฐต่อตันในปี 2554 เพิ่มขึ้นจาก 72 เหรียญสหรัฐ ในปี 2552 เทียบกับราคาตลาดที่เฉลี่ยราว 90 เหรียญสหรัฐต่อตัน
นักวิเคราะห์อีกรายหนึ่งกล่าวว่า ราคาหุ้นทองแดง อะลูมิเนียม และสังกะสีปรับฐานลงแรง จากความกังวลต่อกรณีเศรษฐกิจในจีนชะลอตัว นักลงทุนที่จะซื้อหุ้นบริษัท ผาแดงอินดัสทรี (PDI) จะต้องระวัง